Kansa vier 90ste bestaansjaarArgieffoto. (Foto: Unsplash/Nasional Cancer Institute) Die Kankervereniging van Suid-Afrika (Kansa) het Dinsdag sy 90ste bestaansjaar aanlyn gevier met verskeie rolspelers, bekendes, kankeroorlewendes en kankerlyers wat die organisasie geloof het vir sy belangrike werk die afgelope nege dekades. Die viering het saam met die Giving Tuesday-inisiatief geval, wat die publiek aanmoedig om geldelike skenkings aan die organisasies te maak. Elize Joubert, hoof van Kansa, het gesê sy is “ongelooflik trots” op die organisasie se prestasies en spesifiek die laaste 30 jaar wat sy al by dié organisasie betrokke is. “Ek sê altyd dit is my baba wat ek grootgemaak het en ek is baie trots op Kansa se enorme bydra tot kankernavorsing in Suid-Afrika,” het Joubert gesê. “Kansa se dienste sluit onder meer in om plaaslike kankernavorsing te ondersteun en om gemeenskapsgebaseerde, opvoedkundige veldtogte te dryf om persoonlike kankerrisiko’s te verlaag.” Volgens Joubert is dit vir die organisasie belangrik om sy dienste te moderniseer en gebruik te maak van tegnologie om hulle daaglikse dienste te lewer, veral weens die impak van die pandemie. “In 2020 het Kansa die telefoniese ondersteuningsdiens van stapel gestuur, waar kankerspesifieke berading in sewe van die amptelike landstale aangebied word. Kansa het die afgelope 10 jaar berading aan meer as 200 000 mense gebied en help steeds tot 1 000 mense per maand deur telefoniese en aanlyn dienste.” Melissa Zaayman, ŉ inligtingsbeampte van Kansa, sê dit is belangrik dat desperate mense, hetsy hulle self met kanker gediagnoseer is en of hulle die geliefdes is van iemand wat met kanker gediagnoseer is, voel dat hulle iemand het om mee te praat. “Dis belangrik dat mense moet weet hulle is nie alleen nie. Ons praat al lank daaroor om telefoniese dienste te verskaf, en die inperkings weens die pandemie het die proses bespoedig.” Vuyokazi Memani-Sedile, voorsitter van die Kansa-raad, het die organisasie gelukgewens met sy 90ste herdenking en gesê kanker het geen voorkeure wanneer dit by ouderdom, klas of ras kom nie. “Ek is geen uitsondering nie en mense na aan my is deur kanker geraak. Ek is dankbaar dat ons hulle deur Kansa kon help en ondersteun.” Mark Pilgrim, bekende radiopersoonlikheid, is sedert 1988 by Kansa betrokke nadat hy met fase 3‑ testikulêre kanker, wat na sy longe en niere versprei het, gediagnoseer is. Hy is intussen in remissie. “Dankie vir wat julle as organisasie elke dag doen. Ja, daar is die geldinsamelingselement van wat julle doen, maar julle doen soveel meer. Ek onthou toe ek destyds chemoterapie moes ontvang was daar baie dae wat ek alleen gevoel het, en julle laat mense weet daar is iemand wat omgee. Julle omring mense in ŉ borrel van liefde en motivering en inspireer mense om elke dag aan te hou veg.” Klik hier om ŉ skenking aan Kansa te maak. Om ŉ telefoniese beradingsessie te bespreek, skakel 0800 22 66 22. Besoek Kansa se webwerf hier.